Dis nou dat die ware leiers na vore moet treeElke Jan Rap klim nou op die wa, en elke rugbyskrywer en ondersteuner lig sy mening oor wie die leisels by Allister Coetzee as Bokafrigter moet neem. Selfs in Australië, daar waar rugby nie eens die agterblaaie van die koerante haal nie, word die name rondgegooi. Die jongste is in Sydney en word John Mitchell (en Jake White) as Coetzee se moontlike opvolger(s) genoem. Die einste Mitchell, wat verlede jaar in die pylvak was om by die Westelike Provinsie (toe hulle nog geld gehad het) oor te neem, maar toe nie aangestel is nie nadat die Goue Leeus (en ek is seker oor die Western Force) oor hom gepols is. Niemand betwis Mitchell en White se vermoë nie, maar hoe lank sal dié huwelik hou voordat dit ook in die hof sal beland? Ook op die lysie is Johan Ackermann en Swys de Bruin, Franco Smith, Gert Smal, Jimmy Stonehouse, Brendan Venter en Robbie Deans. Almal bewese afrigters, maar sal dit Suid-Afrikaanse rugby se probleme oplos? Suiwer op papier, met sy vrotsige vertoningslys, sy spankeuses en sy spelpatroon, moet Coetzee ná net een seisoen vervang word. Maar, soos Nick Mallett dit jare lank al bepleit, en ook soos Naas Botha, Joel Stransky, Jean de Villiers, Breyton Paulse, Brendan Venter en Victor Matfield dit weekliks stel, Suid-Afrika se rugbyprobleme sal nie opgelos word net deur Coetzee te vervang nie. Dit strek dieper as dit. Dit behels die algehele herstrukturering op alle vlakke, ŉ diepe selfondersoek; en dit behels ŉ algehele kopskuif oor politiekery. Waar het dinge verkeerd begin loop, waar het die rugbybase (let wel, nie net Coetzee nie) die kluts kwytgeraak? Was dit nie in die raadsale nie? Dis nou wanneer die ware leiers na vore moet tree, want die bloeding moet gestop word. Dis nou wanneer die belangrikste besluite oor die toekoms van rugby geneem moet word.